b'\n_START_ARTICLE_\nThomas Merton\n_START_SECTION_\nBakgrunn\n_START_PARAGRAPH_\nThomas Mertons var s\xc3\xb8nn av Owen Merton, en new-zealand-f\xc3\xb8dt britisk  maler som virket i Europa og USA, og Ruth Jenkins, en amerikansk kveker og kunstnerinne. Han ble d\xc3\xb8pt i Church of England, etter farens \xc3\xb8nske. Foreldrene var ofte frav\xc3\xa6rende i lengre perioder da han vokste opp._NEWLINE_I august 1915, da f\xc3\xb8rste verdenskrig herjet i Europa, forlot familien Frankrike og slo seg ned i USA. F\xc3\xb8rst bodde de hos Ruths foreldre p\xc3\xa5 Long Island i staten New York, og deretter n\xc3\xa6r dem i Douglaston i New York. I 1917 flyttet de til et gammelt hus i Flushing i New York, der Mertons bror John Paul ble f\xc3\xb8dt 2. november 1918. Familien overveide \xc3\xa5 reise tilbake til Frankrike da moren Ruth ble diagnostisert med magekreft. Hun d\xc3\xb8de den 21. oktober 1921 p\xc3\xa5 Bellevue Hospital. Merton var da seks \xc3\xa5r gammel._NEWLINE_Etter morens d\xc3\xb8d vokste Thomas Merton opp p\xc3\xa5 forskjellige steder: His besteforeldrene p\xc3\xa5 Long Island og p\xc3\xa5 britiske og franske internater. I 1922 kom Owen Merton og Thomas Bermuda, og de bodde da i mange m\xc3\xa5neder p\xc3\xa5 Somerset Island. P\xc3\xa5 Bermuda forelsket Owen seg i den amerikanske forfatterinnen Evelyn Scott, en gift kvinne. Thomas som fortsatt s\xc3\xb8rget over sin mor, ble aldri helt n\xc3\xa6r til Evelyn._NEWLINE_Thomas kom seg unna hennes selskap og vendte tilbake til Douglaston i 1923 for \xc3\xa5 bo med morens familie og sin bror. Owen Merton, Scott og hennes mann seilte til Europa og reiste rundt i Frankrike, Italia, England og Algerie. Vinteren 1924 ble Owen Merton syk i Algerie, og ble antatt \xc3\xa5 v\xc3\xa6re d\xc3\xb8den n\xc3\xa6r. Meldingen om dette fylte Thomas med engstelse. I mars 1925 var Owen Merton blitt frisk nok til \xc3\xa5 arrangere en utstilling av egne malerier i Leicester Galleries i London. Han dro s\xc3\xa5 til New York og bragte Thomas med seg tilbake for \xc3\xa5 bo med ham i Saint-Antonin i Frankrike. Thomas hadde blandede f\xc3\xb8lelser om dette, for han var blitt sterkt knyttet til sine besteforeldre i l\xc3\xb8pet av de siste to \xc3\xa5rene med dem. Under sine reiser hadde Mertons far og Scott snakket om muligens \xc3\xa5 gifte seg. Etter bes\xc3\xb8ket i New York skj\xc3\xb8nte Owen Merton at Thomas aldri ville kunne forsone seg med tanken om Scott som stemor, og faren avsluttet da sitt forhold til henne.\n_START_SECTION_\nFrankrike\n_START_PARAGRAPH_\nI 1926, da Merton var elleve \xc3\xa5r, sendte faren ham til en internatskole for gutter i Montauban Merton f\xc3\xb8lte seg ensom, deprimert og forlatt. Med tiden tilpasset han seg og begynte \xc3\xa5 trives, ble med i en krets p\xc3\xa5 lyc\xc3\xa9et som ville bli forfattere og skrev selv to romaner._NEWLINE_Merton deltok ikke de katolske s\xc3\xb8ndagsmessene i kirken n\xc3\xa6r lyc\xc3\xa9et; han tok som regel et tidlig tog hjem. En protestantisk pastor pleide \xc3\xa5 komme til skolen for \xc3\xa5 undervise ikke-katolikkene der, men Merton fattet ikke s\xc3\xa6rlig interesse for dette heller. Juleferiene i 1926 og 1927 tilbragte han med venner av faren i Murat i Auvergne. Han ble slik kjent med og beundret et fromt katolsk par, men bare \xc3\xa9n gang kom religion opp som et tema mellom dem. Faren var p\xc3\xa5 den tiden mye underveis. Sommeren 1928 tok han s\xc3\xb8nnen ut av Lyc\xc3\xa9e Ingres, og informerte ham at de skulle dra sammen til England.\n_START_SECTION_\nEngland, s\xc3\xa5 USA\n_START_PARAGRAPH_\nI 1931 havnet Merton hos sin gudfar Thomas Izod Bennett, som var kirurg i London. I 1933 var han en kortere tid immatrikulert ved universitetet i Cambridge. S\xc3\xa5 flyttet han til gesteforeldrene i New York, og vinteren 1935 studerte han journalistikk ved Columbia University i New York City. I studietiden skrev han for litteraturtidsskriftet The Columbia Review og humortidsskriftet Jester.  Han festet, gikk mye p\xc3\xa5 kino og betraktet seg selv som ateist. Han avsluttet studiene i 1939 med mastergrad i engelsk litteratur med et arbeid om dikteren og maleren William Blake._NEWLINE_I 1937 d\xc3\xb8de Mertons bestefar, og dette styrtet ham inn i en dyp indre krise. Via sin interesse for middelalderens filosofi n\xc3\xa6rmet Merton seg et gudsbegrep og begynte \xc3\xa5 utforske b\xc3\xa5de protestantisme og katolisisme. Den 16. november 1938 ble han etter en periode med konvertittundervisning opptatt i den katolske kirkes fulle fellesskap ved en kondisjonell d\xc3\xa5p i New York-menigheten Corpus Christi. Han begynte \xc3\xa5 lure p\xc3\xa5 om han hadde prestekall, og tok kontakt med fransiskanerordenen. Han tr\xc3\xa5dte imidlertid ikke inn i deres novisiat, mn underviste en tid i engelsk ved ordenens universitet St. Bonaventure University og arbeidet som frivillig ved baronessen Catherine de Huecks grunnleggelse Friendship House i Harlem. Han trakk seg da flere ganger tilbake for kortere retretter i trappistklostre, og foretok en valfart til Cuba, innen han bestemte seg for \xc3\xa5 be om \xc3\xa5 f\xc3\xa5 inntre i trappistabbediet Our Lady of Gethsemani i Kentucky.\n_START_SECTION_\nTrappist\n_START_PARAGRAPH_\nDen 13. desember 1941 inntr\xc3\xa5dte Thomas Merton som postulant i Our Lady of Gethsemani og ble gitt ordensnavnet M. Louis. I 1942, det \xc3\xa5ret han avla ordensl\xc3\xb8ftene, f\xc3\xb8rte han i Gethsemani sin lillebror John Paul til d\xc3\xa5pen. Tidlig 1943 ble han drept i annen verdenskrig under et luftangrep._NEWLINE_I klosteret ble han etter en tid gitt tillatelse til \xc3\xa5 skrive. I 1946 skrev han p\xc3\xa5 oppdrag fra abbeden en selvbiografi, Seven Storey Mountain. Den ble en bestselger. Med tiden ble det hele 70 b\xc3\xb8ker og skrifter fra Mertons h\xc3\xa5nd. Posthumt utkom ogs\xc3\xa5 han brev i fem bind og hans dagb\xc3\xb8ker i syv bind._NEWLINE_Merton var dradd mellom kallet til ordensprest og til kallet til forfatter. Han undret seg p\xc3\xa5 om det hadde v\xc3\xa6rt bedre om han hadde inntr\xc3\xa5dt hos karteuserne, men under krigen hadde ikke dette latt seg gj\xc3\xb8re. For den hang var det intet karteuserkloster i USA. Fra senere korrespondanse fremg\xc3\xa5r det at p\xc3\xa5 midten av 1950-tallet hadde tenkt p\xc3\xa5 en pr\xc3\xb8vetid hos de italienske kamaldulenserne, men at hans overordnede ans\xc3\xa5 dette som problematisk._NEWLINE_I 1949 ble Merton diakonviet i Gethsemani, og noe senere presteviet. _NEWLINE_I 1951 ble han prefekt for klosterets skolastikere, og i 1955 novisemester. Hans forkj\xc3\xa6rlighet for tilbaketrukkenhet og meditasjon gjorde at han begynte \xc3\xa5 beskjeftige seg med buddhismen og s\xc3\xa6rlig med zen. Fra 1956 banet det seg frem en akutt helsemessig krise, fysisk som psykisk. Bare en tillatelse fra abbeden om \xc3\xa5 f\xc3\xa5 trekke seg tilbake periodevis som eremitt i et klausur, l\xc3\xb8ste opp i hans indre spenninger._NEWLINE_Fra 1963 beskjeftiget Merton seg mer og mer med den politiske omverden: Protest mot atomopprustning, innsats for de svartes likestilling, mot Vietnamkrigen og annet engasjement f\xc3\xb8rte til at han under den kalde krigen og McCarthytidens USA begynte \xc3\xa5 bli betraktet som en mistenkelig person. _NEWLINE_Da Ernesto Cardenal, som Merton i to \xc3\xa5r hadde ledsaget som novise, dro tilbake til Latin-Amerika, st\xc3\xb8ttet Merton ogs\xc3\xa5 de revolusjon\xc3\xa6re krefter i Nicaragua. Samtidig nyoppdaget han det kontemplative liv: Ikke som en retrett fra verden, men som en egen form for deltagelse og hengivelse til muligheter for hvordan verdslige problemer kunne m\xc3\xb8tes. I 1966 trakk han seg tilbake som eremitt, skj\xc3\xb8nt han fortsatte \xc3\xa5 forfatte og skrive, og mottok ogs\xc3\xa5 bes\xc3\xb8kende. _NEWLINE_I 1968 fikk Merton forlate klosteret for lengre tid, for \xc3\xa5 dra til Bangkok til en konferanse der han ville m\xc3\xb8te asiatiske munker. Der var han gjestetaler. Reisen omfattet foruten Bangkok ogs\xc3\xa5 Calcutta, New Delhi, Madras, Polonnaruwa og s\xc3\xa5 atter Bangkok. Han m\xc3\xb8tte blant annet Dalai Lama som hadde flere samtaler med.\n_START_SECTION_\nD\xc3\xb8d\n_START_PARAGRAPH_\nDen 10. desember, f\xc3\xa5 minutter etter sitt gjesteforedrag i Bangkok, d\xc3\xb8de Merton p\xc3\xa5 hotellet etter \xc3\xa5 ha f\xc3\xa5tt et kraftig elektrisk st\xc3\xb8t. Den 17. desember ble han begravet i Gethsemani. _NEWLINE_Thomas Merton Award, oppkalt etter ham, utdeles av Thomas Merton Center i Pittsburgh.'